God of War II

**God of War II** (בתרגום לעברית: **אל המלחמה 2**) הוא משחק פעולה-הרפתקאות שיצא ב-13 במרץ 2007 לקונסולת המשחקים פלייסטיישן 2, בפיתוחם של אולפני סנטה מוניקה ובהפצתה של סוני אינטראקטיב אנטרטיינמנט. המשחק הוא השני בזיכיון משחקי הווידאו "God of War" והחמישי מבחינה כרונולוגית אחרי God of War: Ascension, God of War: Chains of Olympus, God of War ו-God of War: Ghost of Sparta. הוא מבוסס על המיתולוגיה היוונית ומתרחש ביוון העתיקה, כאשר המוטיב העיקרי הוא נקמה. דמות השחקן היא קראטוס, אל המלחמה החדש והפרוטגוניסט הראשי, שהרג את קודמו ארס. קראטוס נבגד על ידי זאוס, מלך האלים האולימפיים, שמפשיט אותו מאלוהותו והורג אותו. קראטוס נגרר אל תוך עולם המתים וניצל בידי גאיה הטיטאנית, שמורה לו לחפש אחר אחיות הגורל. לדבריה, רק הן יכולות לאפשר לקראטוס לחזור חזרה בזמן, למנוע את דבר בגידתו ולנקום את נקמתו בזאוס.

המשחקיות דומה לזו של המשחק המקורי - קרבות שמבוססים על קומבואים (combos, שילובי לחצנים), ואשר מתבצעים באמצעות כלי הנשק העיקרי של קראטוס, להבי אתנה, וגם באמצעות כלי נשק משניים שנרכשים תוך כדי משחק. המשחק מציג אירוע זמן תגובה (Quick Time Event, בקיצור QTE), לפיו השחקן צריך להפעיל סדרת מקשים משתנה כדי להביס יריבים מאתגרים יותר ובוסים. כאופציה חלופית לקרבות, השחקן יכול להשתמש בארבעה סוגים של התקפות קסם מיוחדות וכן יכולת מעצימת-כוח אך מוגבלת בזמן. המשחק כולל גם אלמנטים של משחק חשיבה ממוחשב ושל משחק פלטפורמה. בהשוואה למשחק הקודם, המשחק כולל חידות הגיון משופרות יותר וכמות גדולה יותר של אויבים.

המשחק זכה לביקורות חיוביות ביותר ונחשב לאחד ממשחקי הווידאו הטובים ביותר בכל הזמנים. הוא זכה בפרס ג'ויסטיק הזהב בקטגוריית "משחק השנה לקונסולת פלייסטיישן" לשנת 2007. בשנת 2009, מגזין IGN דירג אותו במקום השני ברשימת 25 משחקי הפלייסטיישן 2 הגדולים של כל הזמנים, והחשיב את המשחק - יחד עם מגזין GameSpot - לשירת הברבור של תקופת הפלייסטיישן 2. בנובמבר 2012, חברת המדיה Complex Networks ציינה את המשחק בתור משחק הפלייסטיישן 2 הטוב ביותר בכל הזמנים. בשנת 2025, מגזין רולינג סטון דירג אותו במקום הראשון ברשימת 25 משחקי הפלייסטיישן 2 הגדולים של כל הזמנים. נכון ליוני 2012, המשחק מכר למעלה מ-4.24 מיליון עותקים, מה שמיקם אותו במקום ה-11 ברשימת משחקי הפלייסטיישן 2 הנמכרים ביותר בכל הזמנים, לפי אתר IMDb. וברשימת רבי-המכר של אתר וולמארט. למשחק זה יצאה יחד עם המשחק המקורי שתי גרסאות בהפרדה גבוהה עבור קונסולת פלייסטיישן 3 - אחת בנובמבר 2009 כחלק מהאוסף "God of War Collection", והשנייה בשנת 2012 כחלק מאוסף "God of War Saga". בפברואר 2013 פורסמה נובליזציה של המשחק. משחק ההמשך, "God of War III", יצא בשנת 2010.

## משחקיות

המשחק הוא משחק פעולה-הרפתקאות בעל אלמנטים בסגנון הכה ושסף. את המשחק ניתן לשחק בנקודת מבט מגוף שלישי, והוא כולל זווית מצלמה קבועה. השחקן שולט בדמותו של קראטוס ומשתתף בקרבות המבוססים על רצפי קומבואים, עם אלמנטים של משחק פלטפורמה וחידות הגיון. הוא נלחם באויבים ובמפלצות שמבוססים על המיתולוגיה היוונית, ביניהם הרפיות, מינוטאורים, גורגונות, גריפונים, קיקלופים, קרברוסים, סירנות, סאטירים ונימפות. מפלצות אחרות נוצרו במיוחד בשביל המשחק, ביניהם לגיונרים אל-מתים, עורבים, ברברים אל-מתים, אדוני מפלצות, כלבי פרא, חזירי בר וצבא הגורלות הכולל חיילי משמר, שומרים, כוחות בלתי ניתנים לעצירה וכמרים. רבות מהתקפות הקומבואים שהיו מהמשחק הקודם חזרו שוב, והמשחק כולל כמות כמעט כפולה של בוסים וחידות הגיון קשות יותר. האלמנטים של משחק פלטפורמה דורשים מהשחקן לטפס על קירות וסולמות, לקפוץ מעל תהומות, להתנדנד על חבלים ולשמור על שיווי משקל כאשר עוברים על קורות. כמה מחידות ההגיון הן פשוטות, כמו למשל הזזת ארגזים כדי להשתמש בהם ולקפוץ למקום גבוה יותר, בעוד אחרות הן מורכבות יותר, כמו למשל למצוא ממצאים שונים ברחבי השלב כדי לפתוח דלת אחת.

בנוסף לתיבות בריאות, קסם ונקודות ניסיון הרגילות שמפוזרות ברחבי עולם המשחק, ניתן למצוא גם מספר תיבות-על. שתיים מתוכן מספקות שדרוג למדי הבריאות והקסם, והשלישית כוללת כדורי בדולח אדומים וזהובים. במשחק חבויים גם כדים מסוימים (כדוגמת הכד של גאיה) המאפשרים לרכוש מיומנויות חדשות עם השלמת המשחק, בשלב הבונוס.

### כלי נשק, קסמים וממצאים עתיקים
כלי הנשק העיקריים של קראטוס במשחק ההמשך נקראים **להבי אתנה**, צמד להבים המחוברים לשלשלאות וכרוכים סביב זרועותיו. הם ניתנים לקראטוס על ידי אתנה לאחר שארס קרע את להבי הכאוס מידיו. ניתן להניף אותם בצורה הגנתית במגוון תנועות. ככל שהמשחק מתקדם, ניתן להשיג גם כלי נשק נוספים כמו **פטיש הברברים**, פטיש ענק ונוטף דם, איטי אך חזק ביותר שנלקח ממלך הברברים לאחר הקרב עמו; **[[חנית הגורל]]**, אותה קראטוס משיג לאחר שהביס את הרוכב האפל בדרכו לטיטאן טיפון ולאי הבריאה על גבי הסוס המכונף. לנשק יש אפשרות להתרחב, ובכך להכות אויבים בעודם נמצאים באוויר; ו**להבי האולימפוס**, חרב גדולה שחושלה באולימפוס על ידי זאוס בזמן המלחמה הגדולה, מתוך מטרה להגלות את הטיטאנים ואשר נשלחה אליו כדי לעזור בקרב נגד הקולוסוס מרודוס. ללא ידיעת קראטוס, זאוס מהתל בו להעביר את כל כוחותיו לחרב, באמתלא שהדבר יעניק לו את הכוח להשמיד את כל אלה המתנגדים לאלים.

כמו במשחק הקודם, קראטוס יכול ללמוד עד לארבע יכולות קסם. היכולת המיוחדת "זעם האלים" שהייתה קיימת במשחק הקודם הוחלפה ב"זעם הטיטאנים". שלא כמו במשחק הקודם, מד הזעם שמאפשר את השימוש ביכולת לא חייב להיות מלא כדי להשתמש בה, וניתן להפעיל אותו או לכבות לפי הצורך. מבין יכולות הקסם במשחק נמנים **חשבון שמימי**, קסם מיוחד של להבי האולימפוס, שגורם למערבולת הרסנית המקיפה את קראטוס לאחר נעיצת החרב באדמה; **זימון נשמות**, קסם מיוחד של פטיש הברברים המזמן את נשמותיהם של המתים מהטרטרוס; **הארס של טיפון**, נשק שפועל כמו חץ וקשת, אותו מקבל קראטוס לאחר שהביס את טיפון במאורתו אשר באי הבריאה; **זעמו של קרונוס**, אותו קראטוס מקבל במקדש של קרונוס הטיטאן, אליו הוא מגיע לאחר שהרג את תסאוס והשיג את המפתח לקפלה במרכבת סוסי הזמן של הליוס. כוח זה דומה לזעמו של פוסידון מהמשחק הקודם; **הראש של אוריאלה**, אשר נלקח לאחר הבסתה של הגורגונה אוריאלה. בדומה למבטה של מדוזה מהמשחק הראשון, כוח זה מסוגל להפוך את אויביו של קראטוס לאבן, כאשר ההבדל היחיד הוא אפשרותו להפוך גם גורגונות לאבן; **הרעידה של אטלס**, כוח אותו מקבל קראטוס מאטלס הטיטאן לאחר ששחרר אותו מכבליו. כוח זה מאפשר יצירתן של רעידות אדמה ומפולות סלעים.

למרות שקראטוס מתחיל את המשחק עם להבי אתנה ויכולת הקסם "זעם פוסידון", כוחם של הלהבים פוחת והקסם אוזל לאחר העימות עם זאוס ("זעם פוסידון" יכול להתמלא מחדש לאחר מציאת כד מסוים).

קראטוס משיג מחדש את הממצא העתיק שנקרא **הקלשון של פוסידון** מהמשחק הקודם, ומשיג ממצאים עתיקים נוספים רק באמצעות השלמת שלבים מסוימים במשחק. בין הממצאים נמנים **זעמם של ה[[טיטאנים]]**, אפרו של פרומתאוס שניתן לקראטוס מגאיה, לאחר שקראטוס משחרר אותו מעינויו בהר של טיפון וזה האחרון נשרף באש האולימפוס. אפר זה מעניק לקראטוס את העוצמה האלוהית של הטיטאנים, וגופו נאגף בלהבות בדומה לזעם האלים מהמשחק הקודם. הנזק הנגרם לאויביו מוכפל וקראטוס חסין בפני נזק הנגרם לו חזרה; **[[קמע]] הגורלות** מאט את הזמן כאשר קראטוס נמצא בקרבת פסל הגורלות. בכך, מאפשר לו להשלים חידות הגיון שלא ניתן להשלים בזמן רגיל. לקמע הגורלות יש זמן קצוב, ויש צורך להטעין אותו מחדש. דבר זה מתרחש באופן אוטומטי ומיוצג על המסך באמצעות מד קמע הגורלות; **[[גיזת הזהב]]** היא מעטפת שריון לזרוע הניתנת לקראטוס לאחר שהביס את הקרברוס שטרף את יאסון. היא מאפשרת לקראטוס לחסום את התקפותיהם של אויביו וכן להסיט אותם חזרה אליהם. גיזת הזהב יעילה במיוחד בקרב מול אויבים רבים, כמו הגורגונות - כאשר הגורגונה משתמשת בכוחה המיוחד, קראטוס יכול להסיט את התקפתה ובכך להפוך את כולם מלבדו לאבן. קראטוס משתמש במעטפת השריון גם בחידות הגיון, כאשר הוא צריך להסיט קרני אנרגיה ממסלולם; **כנפיו של איקרוס** הם זוג כנפי נוצות אותם קראטוס לוקח מאיקרוס. מסוגל בעזרתם לעוף למרחקים קצרים ולדאות מעל תהומות אותן לא ניתן לחצות בקפיצה רגילה.

המצב האתגרי של המשחק נקרא "אתגר הטיטאנים". מדובר בשבעה מבחנים שעל השחקן לעבור ולהשלים מספר מטלות (כמו למשל להרוג מספר מסוים של אויבים מבלי לחטוף פגיעות). כבונוס, ניתן לפתוח תלבושות חדשות לקראטוס, סרטוני מאחורי הקלעים של המשחק ואמנות קונספט של הדמויות והסביבה, כמו גם פרסים מסוימים. השלמת המבחנים בכל דרגת קושי חושפת פרסים חדשים, בנוסף לאספתם של 20 עיניים לאחר הבסתם של קיקלופים. זירת קרב חדשה בשם "זירת הקרב של הגורלות" מאפשרת לשחקנים לקבוע את רמת הקושי ואת היריבים כדי לשפר את מיומנותם.

#### קרבות בוסים
* הקולוסוס מרודוס: במשחק, קראטוס נלחם בו בארבע זירות שונות, אך לא הצליח להורגו מכיוון שהאלים כל הזמן הזרימו לו חיים.
* הרוכב האפל - לוחם המעיף את הגריפון האפל והוא מנהיגם של רוכבי הגריפונים. הוא חמוש בחנית הגורל ומגן על אי הבריאה ממשיגי גבול. קראטוס נלחם בו במרומים והורגו באמצעות חנית הגורל שלו.
* תסאוס - גיבור יווני מפורסם, חמוש בחנית בעלת שני להבים ומסוגל לזמן קריסטלים מקרח ומינוטאורים. משרת את אחיות הגורל כאדון הסוסים ומחזיק במפתח לקפלה בסוסי הזמן. קראטוס מציע לחוס על חייו של תסאוס בתמורה למפתח, אך תסאוס מזמין אותו לקרב שיקבע מי מהם הוא הלוחם האימתני ביותר.
* מלך הברברים: מנהיג צבא הברברים, לו ערף קראטוס את הראש במשחק הראשון לאחר שארס העניק לו את להבי הכאוס. במשחק השני, האלים החזירו אותו לחיים כדי לנצח את קראטוס, אך קראטוס הורג אותו בשנית.
* קרברוס: מפלצת מהמיתולוגיה היוונית. כלב מפלצתי בעל שלושה ראשים השומר על שערי ממלכתו של האדס, השאול.
* אוריאלה: מפלצת מהמיתולוגיה היוונית. אחותה של מדוזה מהמשחק הראשון. קראטוס נלחם בה והרג אותה בטירתה.
* פרסאוס: לוחם בעל מסיכה שהופכת אותו לבלתי נראה. קראטוס נלחם בו והרג אותו בדרך לאחיות הגורל.
* איקרוס: נער בעל כנפיים משעווה. במשחק הוא אדם מבוגר, ולא נער כמו בסיפור המיתולוגיה. קראטוס נלחם בו, לוקח לו את הכנפיים ומשליך אותו לעולם המתים בו נכלא הטיטאן אטלס.
* אחרון הלוחמים הספרטנים: קראטוס נלחם בו בחדר חשוך, קרוב מאוד למשכנן של אחיות הגורל. לאחר הקרב הוא מת.
* קראקן: מפלצת מהמיתולוגיה הנורדית. יצור ימי ורשע הדומה לתמנון ענק. קראטוס נלחם בו והרג אותו קרוב מאוד למשכנן של אחיות הגורל.
* שלוש אחיות הגורל: שלוש אחיות שייצגו את הגורל, הידועות בכוחן לשלוט בזמן. קראטוס נלחם בהם, והרג אחת מהן במשכנן, את השנייה על החרב שהרגה את ארס ואת השלישית בחדר ששולט בזמן.
* זאוס: הבוס האחרון והחזק ביותר במשחק. אל השמים, מטיל הרעם והברק, בכיר אלי האולימפוס ושליט האלים ובני האדם.

## סיפור
### תפאורה
כמו קודמו, המשחק "God of War II" מתרחש בגרסה חלופית של יוון העתיקה, המאוכלס בידי האלים האולימפיים, הטיטאנים ושאר גיבורים וישויות מהמיתולוגיה. למעט פלשבקים, המשחק מתרחש בתקופה שבין המשחק "God of War: Betrayal" לבין המשחק "God of War III". ניתן לחקור מספר אזורים, כמו תפאורה מציאותית של העיר רודוס ומקומות בדיוניים כמו סצנה קצרה בעולם המתים, המאורה של טיפון, אי הבריאה וסביבותיה - הטרטרוס וסצנה קצרה של הר אולימפוס.

הפסל האימתני של הקולוסוס מרודוס שולט על קו הרקיע של רודוס, עיר שסועת קרבות שמותקפת בידי אל המלחמה קראטוס וצבאו הספרטני. המאורה של טיפון נחבאת במיקום לא ידוע על צלע הר מושלג, ומקום כלאם של הטיטאנים טיפון ופרומתאוס. אי הבריאה הוא אי רחב ממדים שממוקם בקצה העולם והוא ביתן של אחיות הגורל. באי ניתן למצוא מלכודות קטלניות רבות, חידות הגיון ומפלצות. בשולי האי ממוקמים סוסי הזמן, ובאי עצמו נמצאים המקדשים של לכזיס ואטרופוס כמו גם ביצת הנשכחים, זירת הקרב האחרון של יאסון והארגונאוטים, שבה מתחבאת הגורגונה אוריאלה. מעבר לביצת הנשכחים נמצאות אדמות הפרא והתהום העמוקה, שחוסמת את הדרך לארמון של אחיות הגורל. בבסיס התהום נמצא הטרטרוס, מקום כלאו של אטלס הטיטאן, שנגזר עליו להחזיק את העולם על כתפיו. גם ארמון הגורלות מלא במלכודות ובמפלצות, בשעה שהקרב האחרון מתרחש על הר האולימפוס, מקום משכנם של האלים.

### דמויות
פרוטגוניסט הסיפור הוא קראטוס (בדיבובו של טרנס ס. קרסון), לוחם ספרטני שהפך לאל המלחמה אחרי שהרג את קודמו, ארס. דמויות נוספות כוללות את אתנה אלת החוכמה (בדיבובה של קרול רוגייר), זאוס מלך האלים (בדיבובו של קורי בורטון), הטיטאנים גאיה (בדיבובה של לינדה האנט), אטלס (בדיבובו של מייקל קלארק דאנקן), פרומתאוס (בדיבובו של אלן אופנהיימר), טיפון (בדיבובו של פרד טטשיורה) וקרונוס (בדיבובו של לויד שר), והגיבורים המיתולוגיים תסאוס (בדיבובו של פול איידינג) ופרסאוס (בדיבובו של הארי המלין), איקרוס המטורף (בדיבובו של בוב ג'ולס), הגורגונה אוריאלה (בדיבובה של ג'ניפר מרטין) ואחיות הגורל לכזיס (בדיבובה של לי-אלין בייקר), אטרופוס (בדיבובה של דבי מיי ווסט) וקלוטו (בדיבובה של סוזן סיילו). דמויות משנה כוללות את קפטן האונייה (בדיבובו של קית' פרגוסון), מלך הברברים האל-מת (בדיבובו של בוב ג'ולס) וחייל ספרטני נאמן (בדיבובו של ג'וש קיטון). אשתו של קראטוס ליסנדרה, בתו קאליופה וריאה הטיטאנית מופיעות בפלשבקים. האלים האדס ופוסידון מופיעים בפלשבקים בזמן המלחמה הגדולה, וגם בזמן הסצנה האחרונה יחד עם זאוס, הליוס והרמס על הר אולימפוס.

### עלילה
קראטוס, שהפך לאל המלחמה החדש בעקבותו מותו של ארס, עדיין נרדף מסיוטים מעברו. האלים האחרים בפנתאון מתנכרים אליו בגלל דרכיו ההרסניות. קראטוס מתעלם מאזהרותיה של אתנה, ומצטרף לצבא הספרטני בהתקפה על רודוס. לפתע, נשר ענק חולף מעליו וגוזל חלק מכוחותיו, וקראטוס מאמין שמדובר באתנה. הנשר משתמש בכוחות אלה כדי להפיח רוח חיים בקולוסוס מרודוס. קראטוס נלחם בפסל הענק, וזאוס מציע לו את חרב האולימפוס - חרב עוצמתית שזאוס חישל והשתמש בה כדי לשים קץ למלחמה הגדולה. השימוש בה מצריך את קראטוס למזג את שארית כוחותיו האלוהיים אליה. כתוצאה מהעברת הכוחות, הוא נותר בן תמותה ומצליח להביס את הקולוסוס, אך נפצע אנושות אחרי שהיד של הקולוסוס האימתני נופלת עליו כשהוא מתמוטט. הנשר מתגלה בתור זאוס עצמו, שמודה שנאלץ להתערב אחרי שאתנה סירבה לעשות זאת. הוא נותן לקראטוס הזדמנות אחרונה להיות נאמן לאלים ולהקשיב למרותו של זאוס, אך קראטוס מסרב. זאוס מתמלא חמת זעם מסרבנותו של קראטוס, הורג אותו ומשמיד את הצבא הספרטני כולו במחי יד. בנשמתו האחרונה, קראטוס נשבע לנקום בזאוס על בגידתו ועל השמדת צבאו.

קראטוס נגרר באיטיות אל תוך עולם המתים, אך ניצל על ידי גאיה הטיטאנית. היא אומרת לו שבעבר הרחוק היא גידלה את זאוס הצעיר, שבסופו של דבר בגד בטיטאנים כנקמה על האכזריות של אביו קרונוס על אֶחַיו. גאיה מורה לקראטוס למצוא את אחיות הגורל, שיכולות לשנות את קו הזמן, למנוע את מותו ולאפשר לו לנקום בזאוס. בעזרת הסוס המכונף פגסוס, קראטוס מוצא את מאורתו של טיפון, אחיה של גאיה. הוא מגלה את טיפון כלוא מתחת להר. טיפון זועם על כך שקראטוס מפריע את מנוחתו ולוכד את פגסוס, מה שמאלץ את קראטוס להמשיך את דרכו ברגל. קראטוס פוגש את פרומתאוס הטיטאן, שנאזק בצורתו האנושית ועובר עינויים בהוראתו של זאוס בגלל שהעניק אש לאנושות. פרומתאוס מתחנן לכך שקראטוס ישחרר אותו מכלאו, מה שמוביל את קראטוס להתעמת עם טיפון ולגנוב את הקשת הקסומה שלו. כדי להמלט, הוא מעוור את הטיטאן עצום הממדים בעזרתה ומשתמש בה כדי לשחרר את פרומתאוס. פרומתאוס נופל אל תוך להבות האולימפוס ומת, חופשי כל סוף מהעינוי הנצחי שעבר. התלקחותו של פרומתאוס באש האולימפוס משחררת את כוח הטיטאנים, וקראטוס סופג אותה לתוכו. הוא משתמש בכוחו החדש כדי לשחרר את פגסוס ולעוף בעזרתו לאי הבריאה.

ממש לפני שהוא מגיע לאי, קראטוס מוצא את תסאוס והורג אותו כדי להעיר את סוסי הזמן הענקיים שעשויים מאבן. סוסי הזמן ניתנו לאחיות הגורל במתנה מקרונוס בניסיונו לשנות את גורלו. שחרורם מעניק לקראטוס גישה אל האי. בהגיעו לאי, קראטוס נלחם נגד מספר אויבים אשר חלקם מחפשים אחר אחיות הגורל, וביניהם נמנה יריבו הוותיק מלך הברברים האל-מת, הגורגונה אוריאלה, פרסאוס ואיקרוס שנפל לשיגעון, ומפיל את עצמו ואת קראטוס אל תוך הטרטרוס. אחרי שהביס את איקרוס, קרע מעליו את כנפיו והשתמש בהם על עצמו, קראטוס מתעמת עם אטלס, הטיטאן הכלוא. בתחילה, אטלס נוטר לו טינה על מאסרו, אך קראטוס מסביר לו שהפך לאויבו של זאוס ואת תוכניתו. אטלס חושף בפניו שגאיה ושאר הטיטאנים מבקשים גם הם לנקום בזאוס על תבוסתם במלחמה הגדולה. אטלס מסביר לו גם שחרב האולימפוס היא המפתח להבסתו של זאוס, ועוזר לקראטוס להגיע לארמון הגורלות.

אחרי שהתחמק ממלכודות ואויבים נוספים, קראטוס נפגש עם יריב לא מזוהה, שמתגלה כחייל ספרטני נאמן ומחפש גם הוא את אחיות הגורל. לפני מותו, החייל מספר לקראטוס שזאוס השמיד את ספרטה בהיעדרו של קראטוס. קראטוס הזועם מביס את הקראקן ומשחרר את עוף החול, בעזרתו עף למצודתן של אחיות הגורל. הוא מתעמת עם שתיים מתוכן, לכזיס ואטרופוס. אחרי שהן מסרבות לבקשתו לשנות את הזמן, קראטוס נלחם בהן. במהלך הקרב, האחיות מנסות לשנות את גורל הקרב שלו עם ארס, אך קראטוס הורג את שתיהן ומתעמת עם האחות שנותרה, קלוטו. הוא הורג אותה בעזרת המלכודות של עצמה, ומשיג את נול הגורלות כדי לחזור לזמן בו זאוס בוגד בו.

קראטוס מפתיע את זאוס ונלחם בו. הוא מצליח לאחוז בחרב האולימפוס ומנטרל את זאוס. אתנה מתערבת ומתחננת בפני קראטוס שיעצור, מאחר שהריגתו של זאוס תשמיד את האולימפוס. קראטוס מתעלם ממנה ומנסה להרוג את זאוס, אך אתנה מקריבה את חייה על ידי כך שמשליכה את עצמה על החרב. קראטוס נותר המום, וזאוס מנצל את המצב כדי להימלט. לפני מותה, אתנה מגלה לקראטוס שהוא למעשה בנו של זאוס, וקראטוס מסרב להאמין לכך בתוקף. זאוס פחד מכך שקראטוס יתפוס את מקומו, בדיוק כשם שהוא תפס את מקום אביו, קרונוס. קראטוס מכריז ששלטון האלים עומד לקראת סופו, וחוזר בזמן כדי להציל את הטיטאנים בדיוק לפני שהפסידו במלחמה הגדולה. הוא חוזר לטיטאנים בזמן ההווה, והאלים האולימפיים חוזים בהם כשהם מטפסים במעלה הר האולימפוס. קראטוס עומד על גבה של גאיה, ומכריז בפני זאוס שבנו חזר כדי להביא להשמדת האולימפוס.

## פיתוח
משחק המשך ל-"God of War" המקורי נרמז כבר לראשונה בסוף כתוביות הסיום, שציינו ש"קראטוס עוד יחזור". המשחק "God of War II" הוכרז בכנס מפתחי משחקים של שנת 2006. דירקטור המשחק הראשון, דייוויד ג'ף, פינה את מקומו והפך למנהל האמנותי של המשחק השני, בעוד האנימטור הראשי קורי ברלוג החליף אותו בתפקיד כדירקטור המשחק. בראיון למגזין Computer and Video Games ביוני 2006, ברלוג ציין שבזמן שעבד על טיוטה ראשונית של התסריט, הוא למד על המיתולוגיה בהרחבה, ובגלל שהיא כל כך מקיפה "היה קשה לבחור את הדברים שהתאימו לסיפור של קראטוס ושיהיו קלים לעיכול בידי קהל השחקנים". זאת ועוד, למרות שהוא אוהב ללמד נושאים באמצעות סיפורת (במקרה זה מדובר במיתולוגיה היוונית), ברלוג ציין שאי אפשר לתת לסיפור להיתקע בגלל זה. הוא הוסיף ואמר שבמשחק ההמשך, השחקנים יראו את קראטוס משחק תפקיד גדול יותר בעולם המיתולוגי, ושהוא אוהב את הרעיון להשלמת הסדרה לטרילוגיה, אך לא היו לכך תוכניות באותה עת.

כמו במשחק הראשון, גם משחק זה משתמש במנוע משחק "קינטיקה" של אולפני סנטה מוניקה. מעצב הקרבות הבכיר דרק דניאלס ציין שלצורך המשחק השני, הם מבססים את ההתקפות הקסומות על ארבעת היסודות, כמו אוויר ואדמה. הוא אמר שמערכת הקרבות עודכנה כדי שתזרום בצורה חלקה יותר בין מתקפה למתקפה, ובין מעבר מכלי נשק ליכולת קסם. הוא הוסיף וציין שצוות המפתחים עובד על איזון טוב יותר של חידות הגיון, חקר העולם וקרבות שנראו במשחק הראשון, ושהם השתמשו באלמנטים שעבדו טוב כבסיס לאיזון הכללי. בניגוד לתפקיד הקטן אותו מילא הקסם במשחק הראשון, מטרתם הייתה להפוך אותו לחלק אינטגרלי של מערכת הקרב, מה שיהפוך אותה למהוקצעת יותר. ברלוג ציין שהמשחק יכלול יצורים וגיבורים חדשים מהמיתולוגיה, ושיהיו בו קרבות בוס נוספים. על מצב המולטיפלייר, ברלוג ציין כי ישנן אפשרויות לכך, אך זה אינו משהו בתכנון כרגע. הוא הרגיש שחוויית המשחק ראויה להיות של שחקן יחיד, ולמרות שמצב מולטיפלייר "יהיה מגניב", הוא לא נמשך לרעיון. בכל הנוגע להסבה לקונסולת PlayStation Portable, הוא חשב שמדובר ברעיון טוב מאוד, אך עדיין לא היה בתכנון וזה תלוי בסופו של דבר בהחלטתה של סוני לבצע זאת.

בראיון למגזין IGN בפברואר 2007, ברלוג ציין שמטרות המשחק השני היו להמשיך את הסיפור של קודמו, להרחיב על מספר אלמנטים ולהציג רגעים אפיים בגודלם בניגוד לסצנות סינמטיות שהיו עד כה במהלך הקרבות. הוא ציין שישנן תוספות רבות יותר למשחק, אך הן לא השתנו בהרבה מסגנון המשחק הראשון. היה צורך בעיצוב מחדש של תפאורות מסוימות ורגעים אפיים בקנה המידה שלהם, כך ש"כל קרב שהשחקן נלחם בו ירגיש אפי בגודלו וייחודי". באותו ראיון, ברלוג רמז על משחק שלישי בסדרה, באומרו ש"הסיפור לא הושלם, והסוף רק התחיל".

בראיון נוסף ל-IGN, גם ג'ף וגם ברלוג לא ראו את "God of War II" כמשחק המשך, אלא יותר כהארכה של המשחק הראשון. ג'ף ציין שהם לא היו מעוניינים להשתמש בספרה הרומית II לכותר המשחק מסיבה זו, אך לא רצו שהמשחק ייחשב כחבילת הרחבה. השניים ציינו כי הסיבה לכך שהמשחק "God of War II" יצא לקונסולת פלייסטיישן 2 ולא לפלייסטיישן 3 - אשר יצאה כארבעה חודשים לפני כן - היא שיהיו באותה עת מאה מיליון שחקנים שיוכלו לשחק את המשחק ברגע שיצא לשווקים. ברלוג הבטיח שניתן יהיה לשחק את המשחק בקונסולה החדשה, לה הייתה יכולת תאימות לאחור.

עבור עבודת הדיבוב, מספר שחקנים חזרו לדובב את דמויותיהם מהמשחק הקודם, כמו טרנס ס. קרסון כקולו של קראטוס וקית' פרגוסון כקולו של קפטן האונייה, לינדה האנט בתפקיד קריינית הסיפור, שנחשפה בתור הטיטאנית גאיה. קרול רוגייר שבה לדובב את דמותה של אתנה, בפעם האחרונה עד להופעת קמע במשחק משנת 2018. גם פול איידינג (שדיבב את זאוס ואת חופר הקברים) וגם פרד טטשיורה (שדיבב את פוסידון) חזרו לדובב דמויות, אם כי לא את אותם תפקידים, אלא של תסאוס וטיפון, בהתאמה. קורי בורטון החליף את איידינג כקולו של זאוס, וזאת אחרי שדיבב את הדמות בסרט דיסני "הרקולס 2: מאפס לנכס" של שנת 1998, וכן בסדרת האנימציה "הרקולס" שהגיעה לאחר מכן. השחקנים המפורסמים מייקל קלארק דאנקן ולי-אלין בייקר תרמו את קולם לדמויותיהם של אטלס ולכזיס. השחקן הארי המלין נבחר לדובב את דמותו של פרסאוס בגלל שגילם את הדמות בסרט הקולנוע "התנגשות הטיטאנים" משנת 1981. קאם קלארק קיבל קרדיט לקולו של הרקלס, למרות שעזב בזמן תהליך ההפקה. קית' פארלי, כריס צימרמן וגורדון האנט שימשו כמנהלי עבודת הדיבוב.

## הוצאה ושיווק
המשחק "God of War II" יצא באמריקה הצפונית ב-13 במרץ 2007, באירופה ב-27 באפריל ובאוסטרליה ב-3 במאי. חברת קאפקום הפיצה אותו ביפן ב-25 באוקטובר תחת השם "God of War II: Shūen no Jokyoku" ("אל המלחמה 2: הקדמה לסוף"). הגרסה של אמריקה הצפונית הגיעה במארז של שני דיסקים - הראשון היה דיסק המשחק לפלייסטיישן 2 והשני DVD עם תיעוד פיתוחו של המשחק. גרסאות אירופה ואוסטרליה יצאו בשתי מהדורות - מהדורה רגילה עם דיסק אחד ומהדורה מיוחדת של שני דיסקים, הכוללת מארז שונה ודיסק DVD בונוס. ב-6 באפריל 2008, המשחק יצא במהודת "הלהיטים הגדולים" של פלייסטיישן 2. עם דחרורו, המשחק נאסר להפצה באיחוד האמירויות הערביות בגלל "סצנה אחת של עירום".

כתמריץ הזמנה מראש, גרסת הדגמה של המשחק יצאה ללקוחות אשר הזמינו מראש את המשחק. ב-1 מרץ 2007, חברת סוני ארגנה אירוע תקשורתי באתונה כחלק משיווק המשחק, שכלל נשים בלבוש מועט ועז מתה. בחודש לאחר מכן, מגזין הדיילי מייל שמע אודות האירוע דרך המגזין הרשמי של פלייסטיישן בממלכה המאוחדת וקרא לו "תעלול שיווקי מחפיר". המגזין גם דיווח שחבר הפרלמנט של הממלכה המאוחדת קית' ואז, שמתנגד לאלימות במשחקי וידאו, יבין אם המעשה יוביל להחרמת מוצרי חברת סוני. כתגובה, חברת סוני הודיעה שהאירוע הפך להיפרבולה סנסציונית, ושהמאמר כלל מספר אי-דקויות, אך התנצלה על האירוע.

### פסקול

פסקול המשחק הולחן על ידי המלחין ג'רארד ק. מרינו, רון פיש, מייק רייגן וכריס ולסקו. הוא יצא על ידי סוני אינטראקטיב אנטרטיינמנט ב-10 באפריל 2007. דייב ולנטיין ממגזין Square Enix Music Online העניק לפסקול ציון של 8 מתוך 10, וציין שהפסקול כולל מגוון רחב של נעימות תזמורת אפלות ומסתוריות, וכל מלחין תורם בדרך ייחודית יותר מאשר בפסקול הקודם. ספנס די ממגזין IGN ציין ש"מדובר בהישג תזמורתי מרשים בתוך זירת הלחנות משחקי הווידאו המשתנה ללא הרף", אך הוא מיועד יותר כחוויה משלימה למשחק המחשב במקום כיצירה מוזיקלית בפני עצמה. בטקס פרסי משחקי הווידאו של Spike TV, הפסקול זכה למועמדות בקטגוריית הפסקול המקורי הטוב ביותר. במרץ 2010, הפסקול שוחרר כתוכן להורדה כחלק מפסקולי "God of War Trilogy" במהדורה האולטימטיבית של המשחק "God of War III".

### הסבה
משחק ההמשך וקודמו יצאו באמריקה הצפונית ב-17 בנובמבר 2009 כחלק מאוסף "God of War Collection", שהציג גרסאות בהפרדה גבוהה של המשחקים עבור קונסולת פלייסטיישן 3, המרת רזולוציה ותמיכה בגביעי פלייסטיישן. האוסף יצא ביפן ב-18 במרץ 2010, באוסטרליה ב-29 באפריל ובממלכה המאוחדת ב-30 באפריל. חומרי הבונוס שנכללו במהדורת אמריקה הצפונית המקורית נכללו באוסף. האוסף יצא להורדה דיגיטלית בחנות הפלייסטיישן ב-2 בנובמבר 2010, והיה למוצר הראשון שיצא לרכישה עם חומרת פלייסטיישן 2. נרשמי המנוי PlayStation Plus יכלו להוריד גרסת ניסיון בת שעה של כל משחק. אולם, חומרי הבונוס שנכללו במהדורת האוסף לא נכללו בהורדה הדיגיטלית. היסב של האוסף לקונסולה הניידת PlayStation Vita יצא ב-6 במאי 2014. נכון ליוני 2012, אוסף המשחקים מכר למעלה מ-2.4 מיליון עותקים ברחבי העולם.

ב-28 באוגוסט 2012, האוספים "God of War Collection" ו-"God of War: Origins Collection" (שכלל את החידושים למשחקי ה-PlayStation Portable "God of War: Chains of Olympus" ו-"God of War: Ghost of Sparta") נכללו יחד עם המשחק "God of War III" באוסף "God of War Saga" תחת מותג אוספי פלייסטיישן של סוני לפלייסטיישן 3.

### נובליזציה

נובליזציה רשמית של המשחק הוכרזה ביולי 2009 יחד עם נובליזציה למשחק הראשון. היא נכתבה על ידי רוברט אדוארד ורדמן ופורסמה באמריקה הצפונית בידי ספרי דל ריי ב-12 בפברואר 2013, וב-19 בפברואר 2013 באירופה בידי ספרי טיטאן. הנובליזציה זמינה בפורמטים של אוגדן בכריכה רכה, קינדל וקובץ דיגיטלי להשמעה. היא מספרת מחדש את אירועי המשחק ומוסיפה לו שכבות נוספות, הרבה יותר ממה שהנובליזציה של המשחק הראשון עשתה למשחק. לאחיות הגורל ניתן סיפור מורחב יותר והן לא רק קרב בוס. הן מוצגות בפרק השני, ומספר פרקים מוקדשים אליהן ואל מעשיהן בזמן מסעו של קראטוס. כך למשל, הן הרשו לטיטאנים לחזור בגלל שהיו משועממות, ולכזיס נהגה להתל בקראטוס. מאחר שהאחיות התערבו כל כך בגורלו של קראטוס, הדבר איפשר לו לצעוד בדרך שהלך בה ולפעול בכוח רצונו עקב השינויים הרבים שנגרמו לקו החיים שלו.

כוונותיהן של מספר דמויות גם הן מתוארות בהרחבה, וישנן דמויות שניתן להן סיפור רקע. טיפון הטיטאן לא רצה לעזור לקראטוס משום שאם ייכשל, זאוס יהרוג את אשתו אכידנה וילדיו - שאיפשר להם לחיות חיי שלווה בעוד טיפון נכלא. תסאוס, מלך אתונה, רצה שהאחיות יעניקו לדיוניסוס מאהבת חדשה, כדי שיוכל לקבל בחזרה את אריאדנה. עוד הוא ביקש שהן יקימו לתחייה את אביו אגוס, שהתאבד בגלל שחשב שתסאוס נהרג. עוד פרט שאינו מתואר במשחק הוא שתסאוס קרא לים האגאי על שמו של אביו. יאסון מהארגונאוטים גנב את גיזת הזהב מאייטס מקולכיס. הוא גם אהב מכשפה בשם מדיאה, שעזרה לו לגנוב את גיזת הזהב על ידי כך שהרגה את אחיה. כמו כן, היא שכנעה את אחייניותיו של יאסון להרוג את דודו פליאס ולאכול אותו, משום שפליאס עמד לבגוד ביאסון עקב נבואה כוזבת. אולם, יאסון נטש את מדיאה ונשא לאשה את בתו של המלך קריאון, קריוס. כתגובה, מדיאה הרגה את קריוס ואת ילדיהם. למרות זאת, יאסון חשק במדיאה משום שקריוס לא באמת אהבה אותו. יאסון נהרג על ידי קראטוס ולא מידי הקרברוס, מאחר שיאסון ניסה לקחת חזרה ממנו את גיזת הזהב. גם לפרסאוס ניתן סיפור רקע. הוא נלחם נגד שלושת מכשפות הגראיאה, נגד הגורגונות ונגד המפלצת שהמלך קפאוס ניסה לרַצוֹת עם הקרבת קורבן. הוא רצה שאחיות הגורל יקימו לתחייה את אנדרומדה, שכלל לא הוזכרה במשחק.

הנובליזציה הציגה מספר דמויות שלא אוזכרו במשחק, או בכל משחק אחר בסדרה. האלות דמטר והסטיה הופיעו בקצרה מעט לפני שקראוס הצטרף לספרטנים ברודוס. הוא שמע אותן מדברות על מורת רוחן מהמלחמה המתמשכת ביוון. איריס, אלת הקשת בענן, הייתה דמות נוספת שהוצגה בספר והיה לה תפקיד יותר משמעותי בו. אטרופוס יצרה קשר עם איריס, גרמה לה לשקר לזאוס אודות קראטוס במספר הזדמנויות והאלים לא נתנו בה אמון בגלל השמועות וחצאי האמיתות שהפיצה. היא החליפה בסופו של דבר את הרמס כשליחת האלים, ואמרה לזאוס שיצטרך למנות אל מלחמה חדש אחרי שזה חשב על הרקלס לתפקיד. אתנה קיוותה שקראטוס יחזור להיות אל המלחמה, בתקווה שהדבר יביא לפסקת הכאוס ששורר בין האלים. הרמס חשב להציע את פרסאוס כאל המלחמה החדש והעניק לו את קסדת האי-נראות שלו. הרמס השיג מחדש את המעמד שלו כשליח האלים כששכנע את זאוס שאיריס שיקרה לו לגבי קראטוס. בסופו של דבר, איריס מגורשת מהאולימפוס, ורק מופיעה בשעות הזריחה והשקיעה כשיורד גשם.

הנובליזציה מסבירה גם שהטיטאניות ריאה, תמיס, יאפטוס, מנמוסינה והיפריון גורשו לטרטרוס אחרי המלחמה הגדולה. בסוף הנובליזציה, אטלס היה אחד הטיטאנים שהוחזרו מהעבר כדי להצית את המלחמה הגדולה, ואילו במשחק הוא לא חזר. כמו כן, הקרב בין קראטוס לתסאוס במשחק נועד כדי לקבוע מי מהם הוא הלוחם הגדול ביותר בכל יוון. בנובליזציה זו לא הייתה הסיבה לקרב ביניהם. פרט שונה נוסף הוא שבמהלך הקרב של קראטוס עם מלך הברברים, קפטן האונייה לא זומן כדי להילחם בקראטוס. בנוסף, קראטוס לא שמר על ראשה של אוריאלה ככלי נשק. הספר הראשון השמיט את נסיבות קבלתם של להבי אתנה. גם ספר ההמשך לא הסביר זאת משום העובדה שקראטוס החזיק בהם כבר מתחילתו של הסיפור.

### רימייק
גרסת רימייק של המשחק "God of War II" הוכרזה בפרזנטציה State of Play של סוני אינטראקטיב אנטרטיינמנט ב-12 בפברואר 2026 כחלק מאוסף הרימייקים של טרילוגיית משחקי God of War המקוריים. טרנס ס. קרסון, שהופיע בסרטון ההכרזה של הפרויקט, שב לגלם את דמותו של קרייטוס במשחקי הרימייק.

## קבלה וביקורות

המשחק "God of War II" זכה לשבחים מהמבקרים, עם ממוצע משוקלל של 93 מתוך 100 מאתר הביקורות Metacritic בהתבסס על 70 ביקורות. הוא נחשב למשחק הפלייסטיישן 2 הטוב ביותר בכל הזמנים ודורג במקומות גבוהים במספר רשימות, המשחק קיבל ביקורות חיוביות על נרטיב הסיפור ועל השיפורים מאז המשחק הקודם, כמו משחקיות וגרפיקה. כריס רופר ממגזין IGN העניק למשחק ציון של 9.7 מתוך 10, באומרו ש"המשחק הוא אחת החוויות המטלטלות והסוחפות ביותר של תעשיית הגיימינג", וכי "הוא חף מכל המגרעות שהיו במשחק הקודם" ו"חוויית המשחקיות היא משויפת ומהוקצעת יותר". הוא שיבח את קנה המידה העצום של כמה מהשלבים, כמו גם התפאורות המגוונות יותר בהשוואה למשחק הקודם. עם זאת, הוא ציין שמכניקת הקרבות היא פחות או יותר זהה לזו של קודמו, אך לא מדובר בדבר שלילי, שכן "הייתה סיבה טובה לכך שהחווייה הייתה מושלמת כבר מהפעם הראשונה".

קריסטן ריד ממגזין Eurogamer העניק למשחק ציון של 9 מתוך 10, בציינו שהמשחק מציג עיצוב מהוקצע ומספק, כזה שלא יבהיל שחקנים וייתן להם מוטיבציה לשפר את יכולותיהם. הוא ציין לחיוב את האיזון בין המערכות השונות, ושעקומת הלמידה היא מדויקת, כאשר התקפות הקסם הן שימושיות יותר מאשר במשחק הקודם. הוא הוסיף וציין שהמשחקיות נמצאת בנקודת אמצע נוחה שמתאימה הן לשחקנים מתחילים והן למתקדמים. הוא שיבח את רמת הפירוט וש"בשום שלב לא ניתן לראות נפילה בקצב הפריימים או עיוותים בסינכרון". לסיום, הוא הוסיף שהגרפיקה מתחדדת כאשר משחקים את המשחק בקונסולת פלייסטיישן 3. אלכס נבארו ממגזין GameSpot העניק למשחק ציון 9.2, ושיבח את הגרפיקה - שמבחינה טכנית הייתה מרשימה ביותר יחסית לקונסולת הפלייסטיישן 2 - כמו גם את הסאונד, קצב ההתקדמות שבו, את חידות ההגיון ואת קנה המידה המסיבי שבכמה מהשלבים. כמו כן, הוא ציין שהסיפור מעניין מכיוון שהוא מתרכז לא רק בדמותו של קראטוס אלא גם במה שקורה מסביבו. מגזין GameTrailers ציין שמבחינה ויזואלית, "אין הרבה משחקי פלייסטיישן 2 שנמצאים באותה ליגה של 'God of War II'". מגזין GameZone ציין שמלבד למספר באגים קטנים, המשחק מרהיב עין בצורה בלתי רגילה.

מנגד, רופר ציין בביקורתו שקיימות מספר חידות הגיון מורכבות, שהפתרון היעיל להשלמתן לקה בתכנון לא מושלם. הוא גם מתח ביקורת על הקושי לפתוח כמה מתכני הבונוס, ושמרבית מדרישות המשחק הן קשות לרוב השחקנים. לעומתו, ריד מציין שאם מישהו ימצא מגרעות במשחק הרי שמדובר בטעם אישי. כמו כן, "ללא קשר לכמה שיפורים יש במשחק, עדיין אי אפשר לשכפל את אפקט הואו שהמשחק המקורי גרם, אפילו אם מדובר במשחק טוב יותר". נבארו ציין, שלעיתים מערכת הקרב היא ישירה מדי ועדיין דורשת לחיצות אקראיות. הדבר היה מאכזב עבורו. הוא מתח ביקורת על סיום המשחק, שמסתיים בקליף האנגר ושכמה מאתגרי הבונוס "אינם כאלה טובים". מגזין GameTrailers מתח ביקורת על קיומם של קירות בלתי נראים, באומרו ש"ישנם מקומות שאפשר להגיע אליהם אבל אתה פשוט לא יכול". כמו כן, מערכת הניווט זכתה לביקורת על חוסר עקביות.

### מכירות
עם שחרורו של המשחק, הוא זכה להצלחה במספר שווקים. באמריקה הצפונית, הוא הפך לנמכר ביותר כאשר מכר למעלה מ-833 אלף עותקים עד למרץ 2007, כמעט כפול מכל משחק אחר. בממלכה המאוחדת, המשחק הפך לנמכר ביותר בשבוע הראשון ליציאתו, ומכר למעלה ממיליון עותקים כשלושה חודשים לאחר מכן. נכון ליוני 2012, המשחק מכר למעלה מ-4.24 מיליון עותקים.

### פרסים והוקרה
גם מגזין IGN וגם מגזין GameSpot מחשיבים את המשחק "God of War II" לשירת הברבור של תקופת הפלייסטיישן 2. בשנת 2007, הוא זכה בפרס ג'ויסטיק הזהב בקטגוריית "משחק השנה לקונסולת פלייסטיישן", ומגזין UGO הכריז עליו כמשחק השנה של הפלייסטיישן 2. בטקס פרסי משחקי הווידאו של Spike TV של שנת 2007, המשחק זכה בקטגוריות "משחק הפעולה הטוב ביותר" ו"המוזיקה המקורית הטובה ביותר". בטקס פרס סטלייט ה-12, המשחק זכה בקטגוריית משחק הפעולה-הרפתקאות לפלטפורמה הטוב ביותר. בטקס פרסי משחקי הווידאו של האקדמיה הבריטית לאמנויות הקולנוע והטלוויזיה, המשחק זכה בקטגוריות הסיפור והדמויות, ההישג הטכני, בין מועמדויות שכללו גם את "משחק הפעולה-הרפתקאות", "מוזיקה מקורית" ו"השימוש בקול". המשחק זכה למועמדויות בקטגוריית "משחק ההרפתקאות של השנה" "והישגים מיוחדים בהלחנת מוזיקה מקורית" מטעם האקדמיה לאמנויות ולמדעים אינטראקטיבים. בשנת 2009, מגזין IGN דירג אותו במקום השני ברשימת 25 משחקי הפלייסטיישן 2 הגדולים של כל הזמנים, בעוד המשחק המקורי דורג רק במקום השביעי. בנובמבר 2012, חברת המדיה Complex Networks ציינה את המשחק בתור משחק הפלייסטיישן 2 הטוב ביותר בכל הזמנים - בעוד המשחק הראשון דורג במקום ה-11 - ועדיין נחשב לטוב יותר מהמשכו, "God of War III".

בשנת 2025, מגזין רולינג סטון דירג אותו במקום הראשון ברשימת 25 משחקי הפלייסטיישן 2 הגדולים של כל הזמנים.

## קישורים חיצוניים

* God of War II בפרויקט פאנדום
* 

## הערות שוליים

קטגוריה:משחקי וידאו משנת 2007
קטגוריה:משחקי פעולה-הרפתקאות
קטגוריה:משחקי Hack and slash
קטגוריה:משחקי פלייסטיישן 2
קטגוריה:משחקי וידאו שפותחו בארצות הברית